ananddey/assamese-wiki-corpus huggingface dataset:
মাৰ্থা ভাছকনচেলোছ

মাৰ্থা মাৰিয়া কৰ্ডেইৰো ভাছকনচেলোছ (জন্ম: ১৮ জুন ১৯৪৮) এগৰাকী ব্ৰাজিলিয়ান সৌন্দৰ্য ৰাণী, যিয়ে ১৯৬৩ চনত য়েডা মাৰিয়া ভাৰ্গাছৰ পিছত দেশৰ দ্বিতীয়গৰাকী মিছ ইউনিভাৰ্ছ বিজয়ী হিচাপে পৰিগণিত হয়। ইয়াৰ উপৰি তেওঁ ১৯৫৭ চনত পেৰুৰ গ্লেডিছ জেণ্ডাৰ, ১৯৫৮ চনত কলম্বিয়াৰ লুজ মাৰিনা জুলুৱাগা আৰু ১৯৬২ চনত আৰ্জেণ্টিনাৰ নৰ্মা নোলানৰ পিছত এই খিতাপ জয় কৰা পঞ্চমগৰাকী লেটিন আমেৰিকান হিচাপে পৰিগণিত হয়। ভাছকনচেলোছ বাহিয়া ৰাজ্যক প্ৰতিনিধিত্ব কৰিছিল।

জীৱনী

ফ্লৰিডাৰ মায়ামি বীচত অনুষ্ঠিত ১৯৬৮ চনৰ মিছ ইউনিভাৰ্ছ প্ৰতিযোগিতাত ব্ৰাজিলক প্ৰতিনিধিত্ব কৰা ভাছকনচেলোছে ৬৪ গৰাকী প্ৰতিযোগীক পৰাস্ত কৰি খিতাপ জয় কৰিছিল। খিতাপ জয়ৰ পাছদিনা পুৱাই তেওঁ ব্ৰাজিলত থকা নিজৰ পৰিয়াল আৰু প্ৰেমিকক ফোন কৰি ঘৰৰ প্ৰতি থকা হেঁপাহ (homesick) ব্যক্ত কৰিছিল।

মিছ ইউনিভাৰ্ছ সংস্থাৰ চৰ্ত অনুসৰি ভাছকনচেলোছে পৰৱৰ্তী এবছৰ নিউয়ৰ্ক চহৰত বসবাস কৰিছিল। তাৰ পিছত ১৯৬৯ চনত তেওঁ ব্ৰাজিললৈ উভতি আহে আৰু কেইদিনমানৰ পিছতে বিবাহপাশত আবদ্ধ হয়।

ভাছকনচেলোছে বৰ্তমান ৰাজহুৱা জীৱনৰপৰা আঁতৰি এক শান্ত আৰু ব্যক্তিগত জীৱন অতিবাহিত কৰিছে। প্ৰথম স্বামী ৰিনাল্ডো লৌৰেইৰোৰ সৈতে তেওঁৰ লিয়নাৰ্ডো আৰু লেইলেন নামৰ দুটা সন্তান আৰু ফিলিপ তথা গুইলহাৰ্মে নামৰ দুজন নাতি আছে। তেওঁ মেছাচুচেটছৰ বষ্টন অঞ্চলত বাস কৰিছিল আৰু তাত এটা পৰ্তুগীজ ভাষী প্ৰতিষ্ঠানত ভুক্তভোগীৰ অধিকাৰ পৰামৰ্শদাতা হিচাপে কাম কৰিছিল। বৰ্তমান তেওঁ অৱসৰ গ্ৰহণ কৰি পুনৰ ব্ৰাজিলত বসবাস কৰিবলৈ লৈছে।

তথ্যসূত্ৰ
নেদা হাছানী

নেদা হাছানী ( জন্ম,১৯৭৭ – মৃত্যু,২৩ জুন ২০০৩ ) এগৰাকী ইৰানৰ বিদ্ৰোহী আছিল।

ইতিহাস

নেদা হাছানী ৰ জন্ম হৈছিল ইৰানত। পিতৃ আছিল আহমদ আৰু মাতৃৰ নাম ফৰোগ হাছানী। নেদা হাছানী পৰিয়ালৰ তিনিটা সন্তানৰ ভিতৰত ডাঙৰ সন্তান আছিল। ১৯৮০ চনৰ আৰম্ভণিতে পৰিয়ালটোৱে ইৰাণ এৰি কানাডাৰ অণ্টাৰিঅ'ৰ অট'ৱাত বসতি স্থাপন কৰাৰ আগতে গ্ৰীচত আশ্ৰয় লয়।

১৯৮৮ চনত যেতিয়া ইছলামিক ৰিপাব্লিকে তেওঁৰ খুড়াক মাহমুদ হাছানীক ফাঁচি দিছিল, তেতিয়া হাছানী ইৰাণৰ পিপলছ মুজাহিদীনৰ সমৰ্থক হৈ পৰিছিল। অৱশ্যে পিতৃ-মাতৃৰ মতে তাই সংগঠনটোৰ সদস্য নাছিল। মাহমুদ হাছানী তেওঁৰ পিতৃৰ সৰু ভাতৃ আছিল আৰু ফাঁচি দিয়াৰ আগতে ইৰাণত সাত বছৰ কাৰাগাৰত বন্দী হৈছিল।

২০০৩ চনৰ ১৭ জুনত হাছানীয়ে লণ্ডনত ছুটী লৈ থকাৰ সময়তে ফ্ৰান্সৰ আৰক্ষীয়ে ইৰাণৰ পিপলছ মুজাহিদীনৰ মুখ্য কাৰ্যালয়ত অভিযান চলায়। গোটটোৰ সহ-নেত্ৰী মৰিয়াম ৰাজাভি আৰু তেওঁৰ স্বামী মাছুদ ৰাজাভিকে ধৰি প্ৰায় ১৬০ জন সদস্যক সোধা-পোছাৰ বাবে আটক কৰা হয়। পিছত সকলো অভিযোগ উঠাই লোৱা হয়।

ফ্ৰান্সত মুজাহিদীনৰ সদস্যক গ্ৰেপ্তাৰ কৰাৰ কিছুদিন পাছত লণ্ডনত থকা ফ্ৰান্সৰ দূতাবাসৰ সন্মুখত নিজকে জুই লগাই দিয়া চাৰিজন লোকৰ ভিতৰত হাছানী অন্যতম। আন এজন ৩৮বছৰীয়া অভিযান্ত্ৰিক ছাত্ৰ হেচমত জাণ্ডিৰো মৃত্যু হয়। ইফালে পেৰিছত তিনিজন লোকে নিজকে অগ্নিসংযোগ কৰে; ইয়াৰে এজন ছিদ্দিকিয়া মহাগেৰীৰ মৃত্যু হোৱাৰ বিপৰীতে আন এজন লোকে ছুইজাৰলেণ্ডত ফ্ৰান্সৰ দূতাবাসৰ সন্মুখত পেট্ৰ’লেৰে নিজকে জুই লগাবলৈ চেষ্টা কৰোঁতে বাধা দিয়া হয়।

হাছানীৰ মৃতদেহ সৎকাৰৰ বাবে পুনৰ কানাডালৈ অনা হয়। ২০০৩ চনৰ ৩০ জুনত তেওঁৰ অন্ত্যেষ্টিক্ৰিয়া সম্পন্ন হয়, য'ত হাছানীৰ মাতৃয়ে কন্যাৰ এই কাৰ্য্যত গৌৰৱ প্ৰকাশ কৰে। কন্যাৰ মৃত্যুৰ কিছুসময়ৰ পাছতে ইংলেণ্ডতো তেওঁ একেধৰণৰ আৱেগ প্ৰকাশ কৰিছিল যদিও ছোৱালীৰ আদৰ্শ অনুসৰণ কৰিবলৈ আনকো নিৰুৎসাহিত কৰিছিল। অট’ৱাৰ পাইনক্ৰেষ্ট কবৰস্থানত সমাধিস্থ কৰা হয়। হাছানীক।

তথ্যৰ উৎস

শ্ৰেণী:ইৰাণৰ ব্যক্তি
শ্ৰেণী:মৃত ব্যক্তি
শ্ৰেণী:বিপ্লৱ
জাকিয়া বাৰী মম

জাকিয়া বাৰী মম (ইংৰাজী: Zakia Bari Mamo; জন্ম: ১৯ ডিচেম্বৰ ১৯৮৫) এগৰাকী বাংলাদেশী অভিনেত্ৰী আৰু মডেল। ২০০৬ চনত 'লাক্স চেনেল আই ছুপাৰষ্টাৰ' নামৰ সৌন্দৰ্য প্ৰতিযোগিতাত বিজয়ী হোৱাৰ পিছত তেওঁ বিশেষ স্বীকৃতি লাভ কৰে। মমে ২০০৭ চনত দাৰুচিনি দ্বীপ ছবিৰ জৰিয়তে চলচ্চিত্ৰ জগতত অভিষেক ঘটায়, যাৰ বাবে তেওঁ সমালোচকৰ উচ্চ প্ৰশংসা লাভ কৰাৰ লগতে ৩২সংখ্যক বাংলাদেশ ৰাষ্ট্ৰীয় চলচ্চিত্ৰ বঁটাত শ্ৰেষ্ঠ অভিনেত্ৰীৰ বঁটা লাভ কৰে। পৰৱৰ্তী সময়ত তেওঁ ২০১৪ চনত প্ৰেম কৰব তোমাৰ সাথে আৰু ২০১৫ চনত ছুঁয়ে দিলে মন নামৰ ছবিত অভিনয় কৰে।

প্ৰাৰম্ভিক জীৱন

১৯৮৫ চনৰ ১৯ ডিচেম্বৰত মমৰ জন্ম হৈছিল। ১৯৯৫ চনত তেওঁ বাংলাদেশৰ শিশুসকলৰ বাবে সৰ্ববৃহৎ সাংস্কৃতিক অনুষ্ঠান নতুন কুঁড়িত বিজয়ী হৈছিল, যিটো বাংলাদেশ টেলিভিছনত সম্প্ৰচাৰিত হৈছিল। লাক্স চেনেল আই ছুপাৰষ্টাৰ খিতাপ জয় কৰাৰ পাছত তেওঁ দেশজুৰি জনপ্ৰিয়তা অৰ্জন কৰে। মমে জাহাংগীৰনগৰ বিশ্ববিদ্যালয়ত উচ্চশিক্ষা গ্ৰহণ কৰে, য'ৰপৰা তেওঁ নাটক আৰু নাট্যকলাত স্নাতক আৰু স্নাতকোত্তৰ ডিগ্ৰী সম্পূৰ্ণ কৰে।

কেৰিয়াৰ

মমে ২০০৭ চনত দাৰুচিনি দ্বীপ ছবিৰ জৰিয়তে অভিনয়ত আত্মপ্ৰকাশ কৰে, য’ত তেওঁৰ অভিনয় ব্যাপকভাৱে সমাদৃত হয়। এই চৰিত্ৰটোৰ বাবে তেওঁ ৩২সংখ্যক বাংলাদেশ ৰাষ্ট্ৰীয় চলচ্চিত্ৰ বঁটাত শ্ৰেষ্ঠ অভিনেত্ৰীৰ সন্মান লাভ কৰে। চলচ্চিত্ৰৰপৰা দীৰ্ঘ বিৰতি লোৱাৰ পাছত তেওঁ ২০১৪ চনত প্ৰেম কৰব তোমাৰ সাথে ছবিৰ জৰিয়তে পুনৰ উভতি আহে। ২০১৫ চনত তেওঁ আৰিফিন শুভৰ সৈতে ছুঁয়ে দিলে মন নামৰ ছবিত অভিনয় কৰে।

ব্যক্তিগত জীৱন

মমে ২০১০ চনত চলচ্চিত্ৰ প্ৰযোজক এজাজ মুন্নাৰ সৈতে বিবাহপাশত আবদ্ধ হয়। পৰৱৰ্তী সময়ত মমে ২০১৫ চনৰ নৱেম্বৰ মাহত চলচ্চিত্ৰ নিৰ্মাতা ছিহাব শাহীনৰ সৈতে বিবাহপাশত আবদ্ধ হয়; বিয়াৰ চতুৰ্থ বৰ্ষপূৰ্তিৰদিনা এই দম্পতীয়ে তেওঁলোকৰ বিবাহৰ কথা ৰাজহুৱা কৰিছিল। ২০২০ চনৰ ছেপ্টেম্বৰ মাহত তেওঁলোকৰ বিবাহ বিচ্ছেদ হয়।

বঁটাসমূহ

২০০৭ বৰ্ষত দাৰুচিনি দ্বীপ ছবিয়ে মুঠ সাতটা বিভাগত ৰাষ্ট্ৰীয় চলচ্চিত্ৰ বঁটা লাভ কৰিছিল।
বিজয়ী শ্ৰেষ্ঠ অভিনেত্ৰী: 'জাকিয়া বাৰী মম' ২০০৭
বিজয়ী শ্ৰেষ্ঠ সহযোগী অভিনেত্ৰী (বাংলাদেশ) ২০২১ চনত মহানগৰ (ৱেব ছিৰিজ)ৰ বাবে।

তথ্যসূত্ৰ

শ্ৰেণী:বাংলাদেশৰ অভিনেত্ৰী
শ্ৰেণী:মডেল
টিউনিছিয়াৰ মহিলা

২০১০ চনৰ ডিচেম্বৰ মাহত টিউনিছিয়াৰ বিপ্লৱ আৰু সমগ্ৰ মধ্যপ্ৰাচ্য তথা উত্তৰ আফ্ৰিকাত প্ৰতিবাদ আৰম্ভ হোৱাৰ পিছৰে পৰা টিউনিছিয়াৰ মহিলাসকলে প্ৰতিবাদী কাৰ্যত অভূতপূৰ্ব ভূমিকা পালন কৰিছে। ১৯৫৬ চনত হাবিব বৌৰগুইবাই মহিলাসকলৰ বাবে উচ্চ শিক্ষাৰ সুবিধা, বিবাহ বিচ্ছেদৰ বাবে আবেদন কৰাৰ অধিকাৰ আৰু কিছুমান চাকৰিৰ সুযোগ আদি ধৰ্মনিৰপেক্ষ স্বাধীনতা প্ৰৱৰ্তন কৰিবলৈ আৰম্ভ কৰে। টিউনিছিয়াৰ মহিলাসকলে কিছুমান স্বাধীনতা আৰু অধিকাৰ লাভ কৰে; যিবোৰ চুবুৰীয়া দেশৰ মহিলাসকলৰ ক্ষেত্ৰত বঞ্চিত কৰা হয় যদিও ২০১১ চনৰ পৰা সামাজিক নীতি-নিয়মসমূহ স্থানান্তৰিত হৈছে।

শিক্ষা

যদিও এই তথ্যসমূহে টিউনিছিয়াৰ মহিলাসকলক পশ্চিমীয়া মহিলাসকলৰ সমতুল্য কৰি তোলা যেন লাগে, তথাপিও টিউনিছিয়াৰ মাত্ৰ ৩০% মহিলাহে কৰ্মৰত। কৰ্মশক্তিত মহিলাৰ নূন্যতম অংশগ্ৰহণ শিক্ষাৰ অভাৱৰ পৰাই উদ্ভৱ নহয়। দৰাচলতে ১৫ৰ পৰা ২৪ বছৰৰ বয়সক্ৰমৰ অন্তৰ্গত টিউনিছিয়াৰ ৯১% মহিলা সাক্ষৰ। টিউনিছিয়াত উচ্চ শিক্ষাত নামভৰ্তি কৰা ৫৯.৫% ছাত্ৰ-ছাত্ৰীক যুৱতীসকলে প্ৰতিনিধিত্ব কৰে।ইয়াৰ উপৰি দহ বছৰ আৰু তাতকৈ অধিক বয়সৰ ছোৱালী আৰু মহিলাৰ নিৰক্ষৰতাৰ মাত্ৰা ১৯৫৬ চনত ৯৬%ৰ পৰা ১৯৮৪ চনত ৫৮.১%, ১৯৯৪ চনত ৪২.৩% তাৰ পিছত ২০০৪ চনত ৩১%লৈ হ্ৰাস পাইছে (২০০৪ চনত পুৰুষৰ মাজত এই মাত্ৰা আছিল ১৪.৮%)। এই পৰিৱৰ্তনৰ আঁৰৰ মূল কাৰণ হৈছে প্ৰাথমিক শিক্ষাত নামভৰ্তি কৰা ছোৱালীৰ সংখ্যা: ১৯৬৫ চনত প্ৰতি ১০০ জন ছাত্ৰৰ বিপৰীতে ৫২ গৰাকী ছাত্ৰী৷ মাধ্যমিক বিদ্যালয়ত নামভৰ্তি কৰা ছাত্ৰীৰ ক্ষেত্ৰত ছবিখন এনেধৰণৰ: ১৯৮৯ চনত প্ৰতি ১০০ জন ছাত্ৰৰ বিপৰীতে ৮৩ গৰাকী ছাত্ৰী, যিটো ১৯৬৫ চনত ৩৭ গৰাকীৰ তুলনাত বৃদ্ধি পাইছে। আঞ্চলিক পৰিসংখ্যাৰ তুলনাত MENA (Middle East and North Africa, মধ্যপ্ৰাচ্য আৰু উত্তৰ আফ্ৰিকা) মহিলাৰ মাত্ৰ ৬৫%হে সাক্ষৰ। মাধ্যমিক বিদ্যালয়ত ৮১% পুৰুষৰ পৰিৱৰ্তে ৭৫%তকৈ অধিক মহিলাই নামভৰ্তি কৰে।টিউনিছিয়াৰ ছোৱালীৰ নামভৰ্তিৰ হাৰ অধিক যদিও বহু ছোৱালীয়ে প্ৰাথমিক শিক্ষা সম্পূৰ্ণ কৰাৰ সময়ত বা তাৰ পিছত বিদ্যালয় এৰি দিয়ে। টিউনিছিয়াৰ ছোৱালীৰ নামভৰ্তিৰ হাৰ ইয়াৰ চাৰিওফালৰ চুবুৰীয়া দেশসমূহতকৈও অধিক; য'ত আলজেৰিয়া, ইজিপ্ত, মৰক্কো, ছিৰিয়া, য়েমেন, আনকি লেবানন আৰু জৰ্ডান আদিও অন্তৰ্ভুক্ত। টিউনিছিয়াৰ মহিলাসকলেও পুৰুষৰ তুলনাত ব্যৱসায়, অৰ্থনীতি বা অভিযান্ত্ৰিকৰ দৰে কেৰিয়াৰত প্ৰৱেশ কৰাৰ সম্ভাৱনা কম।এই পৰিঘটনাৰ কাৰণ হ’ব পাৰে স্কুলত শিকি অহা বিষয়বস্তু আৰু শ্ৰম শক্তিত অংশগ্ৰহণ কৰিবলৈ প্ৰয়োজনীয় দক্ষতাৰ মাজত সংযোগ বিচ্ছিন্ন হোৱা।

কৰ্মশক্তিত মহিলাৰ অংশগ্ৰহণ

২০১৫ চনত টিউনিছিয়াৰ কৰ্মশক্তিৰ ২৮% মহিলা৷ ১৯৮৯ চনত এই সংখ্যা আছিল ২০.৯% আৰু ১৯৬৬ চনত মাত্ৰ ৫.৫%।

টিউনিছিয়াৰ মহিলাসকলক ঘৰৰ পৰা বহু দূৰলৈ (গ্ৰাম্য আৰু চহৰ দুয়োটা পৰিৱেশতে) ভ্ৰমণ কৰিবলৈ পৰিয়ালৰ সদস্যসকলে নিৰুৎসাহিত বা নিষেধাজ্ঞা আৰোপ কৰে। সঁচাকৈয়ে অকলে ভ্ৰমণ কৰাটো কোনো মহিলা বা ছোৱালীৰ বাবে বিকল্প নহয়। যিহেতু এটা চাকৰিৰ লগত কামৰ স্থানলৈ প্ৰায়ে অকলে অহা-যোৱা কৰাটো জড়িত হৈ থাকে, মহিলাসকলৰ বাবে এইটো সামাজিকভাৱে অগ্ৰাহ্য আৰু/বা নিষিদ্ধ। টিউনিছিয়াৰ কিছুমান আইনত মহিলাসকল জড়িত হোৱা কামৰ ধৰণ, তেওঁলোকৰ কৰ্মঘণ্টাৰ লগতে মহিলাৰ স্বামী বা পিতৃয়ে তেওঁৰ চাকৰি আৰু কাম কৰা ঘণ্টাৰ অনুমোদন দিব লাগে।

তথ্যউৎস

শ্ৰেণী:দেশভেদে নাৰী
চম্পা সৰোবৰত ৰাম-লক্ষণ

২২ অধ্যায় ।

চম্পা সৰোবৰত ৰাম - লক্ষ্মণ ।

দুই ভাই পাইলা গৈয়া চম্পা সৰোৱৰ ।

কঙ্কৰক চক্ৰবাক দেখিলা বিস্তৰ ॥১

জলচৰ অনেক দেখিলা জাতিস্কাৰ ।

কুমুদ কমল পুষ্প দেখিলা অপাৰ ॥২

চম্পাৰ ভিতৰে বসি আছে এক সিদ্ধা ।

নামত শৱৰী তাই আতি বৰ বৃদ্ধা ॥৩

ৰাম লক্ষ্মণক জানি বিনয় স্বভাৱে ।

নাৰায়ণ জানিয়া নমিলা দুইৰো পাৱে ॥৪

আউৰে আউৰ কাহিনী কহিলা সেহি থাৱ ।

কৌতুকতে শৱৰীয়ে চালিলেক গাৱ ॥৫

ইন্দ্ৰে পঠাই দিলা তাইক দিব্য এক যান ।

তাতে চৰি সৱৰীয়ে ভৈলা অন্তৰ্দ্ধ্যান ॥৬

শ্ৰীৰামে লক্ষ্মণে চান্ত সৰোৱৰ চম্পা ।

চতুৰ্দ্দিশে বেঢ়ি আছে নাগেশ্বৰ চম্পা ॥৭

দেৱ নাগ ৰুৱা জাতি কনৌৰ ধুন্ধুৰ ।

লৰঙ্গ মালতি গন্ধ সঞ্চকয় দূৰ ॥৮

গুটি মালী টগৰ ৰায়তি জুতি কুন্দ ।

পাৰিজাত সন্তান চন্দন বুঁন্দা বুন্দ ॥৯

মনৰ দৰ্পণ যেন সুনিৰ্ম্মল জল ।

সূৰ্য্যৰ কিৰণ যেন ৰকত কমল ॥১০

সুগন্ধ পৱন বহে মনত উল্লাস ।

কুমুদ প্ৰকাশে চম্পা সৰোৱৰ পাশ ॥১১

জলপদ্ম স্থলপদ্ম দেখি জাতিস্কাৰ ।

শেৱালী নেৱালী পুষ্প দেখিলা অপাৰ ॥১২

মধুপায়ী চটক থাকয় ভৰি পুৰি ।

শবদতে মধু পান কৰৈ ফুৰি ফুৰি ॥১৩

ৰাঘৱে বোলন্ত লখাই কমৰ পয়ান ।

শৰীৰ ভেদিল মোৰ কাম পঞ্চ বাণ ॥১৪

চম্পা সৰোৱৰ দেখি ৰামৰ হৰিষ ।

কতক্ষণ তহিত কৰিলা বিমৰিষ ॥১৫

লক্ষ্মণে বোলন্ত দদা কৰিয়ো গমন ।

কৱন্ধৰ বোল হৈব সকলে শোভন ॥১৬

দুই ভাই লৰি গৈলা সুস্থিৰ গমনে ।

পৰ্ব্বতৰ কোল গৈয়া পাইলা তেতিক্ষণে ॥১৭

পৰ্ব্বতৰ নিকটত পন্থ বহি যান্ত ।

নানা সব গুল্ম লতা বৃক্ষ দেখিলন্ত ॥১৯

নানা সব মৃগপক্ষী দেখিলন্ত তথা ।

পাঞ্চগুটী বানৰ বসিয়া আছে তথা ॥২০

এতেকে অৰণ্য কাণ্ড ভৈলা সমাপতি ।

মাধৱে ভণন্ত মহামানিকে শুনন্তি ॥২১

২৩ অধ্যায় ।

দুলৰি ।

নমো নমো ৰাম,         দুৰ্ব্বাদল শ্যাম,

তনু আতি অনুপম ।

সৰ্ব্ব পুৰুষাৰ্থ,         শিৰত প্ৰকাশ,

কৰে যাৰ গুণ নাম ॥১

সৰ্ব্ব শ্ৰুতি ৰত্ন,         শিৰত বিৰাজ,

যাহাৰ পদ কমল ।

সৰ্ব্ব ধৰ্ম্ম সাৰ,         যাৰ যশোৰাশি,

মঙ্গলৰো সুমঙ্গল ॥২

হেনয় পৰম,         ঈশ্বৰ আপুনি,

ৰাম ৰূপে অৱতৰি ।

গৃহস্থৰ যত,         ধৰ্ম্মক প্ৰকাশ,

কৰিলন্ত মহাহৰি ॥৩

ধৰ্ম্মৱন্ত শান্ত,         শীতল স্বভাৱ,

সমস্তে গুণ আলয় ।

সৰ্ব্ব ধৰ্ম্ম ময়,         নিজ যশচয়,

প্ৰচাৰিলা কৃপাময় ॥৪

মহন্ত সবৰ,         কৰ্ণৰ ভূষণ,

পৰম অমৃত ময় ।

ইহাৰ শ্ৰৱণ,         কীৰ্ত্তনে তৰয়,

মহা মহা পাপীচয় ॥৫

জানিয়া ৰামৰ,         চৰিত্ৰ শুনিয়োঁ,

সমাজিক যত যত ।

পৰম সুগম,         ইসে মহাধৰ্ম্ম,

দুৰ্ঘোৰ কলি যুগত ॥৬

ঘোৰ কলি কালে,         সবাকো ব্যাপিলে,

দেখা কৰি স্থিত বুদ্ধি ।

যত চিত্ত বিত্ত,         অপৱিত্ৰ ভৈল,

নাহি শৰীৰৰ শুদ্ধি ॥৭

মলিন জনৰ,         ধৰ্ম্মত কৰ্ম্মত,

জানা নাহি অধিকাৰ ।

দুই দুটি অক্ষৰ,         ৰাম নাম লৈয়া,

তৰিয়ো সুখে সংসাৰ ॥৮

ব্ৰহ্মা আদি দেৱে,         বাঞ্ছিয়ো ন পাৱে,

ভাৰত তনুৰ কায়া ।

হেনয় পৰম,         দুৰ্ল্লভ শৰীৰ,

কিবা ভাগ্য আছা পায়া ॥৯

হেন জানি জন্ম,         জীৱন সাফলি,

ধৰা মাধৱৰ নাম ।

ডাকি মুখ ভৰি,         বোলা উচ্চ কৰি,

নিৰন্তৰে ৰাম ৰাম ॥১০
মাগডা মাৰ্কেট

মাগডা মাৰ্কেট মাণ্ডিকো (জন্ম ১৯৫৮) এগৰাকী এণ্ডোৰাৰ জৈৱ প্ৰযুক্তিবিদ আৰু পৰীক্ষাগাৰৰ ব্যৱসায়ী। পেছাদাৰী জীৱনৰ বেছিভাগ সময় আমেৰিকাৰ ছান ডিয়েগোত কটায়।

কেৰিয়াৰ

১৯৫৮ চনত এণ্ডোৰাৰ কেনিলোত মাৰ্কেটৰ জন্ম হৈছিল। সৰুতে মাকৰ মৃত্যু হয়। মাৰ্কেটে ফ্ৰান্সৰ ইনষ্টিটিউট নেচনেল ডেছ চাইন্সেছ এপ্লিকেচন ডি টুলুজ (INSA)ৰপৰা জৈৱ ৰসায়ন বিজ্ঞানত পি এইচ ডি লাভ কৰে। অধ্যয়ন সম্পূৰ্ণ কৰাৰ কিছুসময়ৰ পাছতে তেওঁ ফ্ৰান্সৰ ট্ৰেন্সজিন নামৰ জৈৱ প্ৰযুক্তি কোম্পানী এটাত কাম কৰিবলৈ আৰম্ভ কৰে।

তেওঁৰ স্বামী ফ্ৰান্সোৱা ফেৰেৰ সৈতে কেলিফৰ্ণিয়ালৈ গুচি যায়, যিজনো এজন বিজ্ঞানী আৰু ১৯৮০ চনৰ শেষৰফালে তেওঁ কেলিফৰ্ণিয়া বিশ্ববিদ্যালয়ত পোষ্ট ডক্টৰেট গৱেষণা কৰিবলৈ যায়। ২০১৩ চনত এজিনোমোটো আলথিয়া ইনকৰ্পৰেশ্যনে কোম্পানীটো অধিগ্ৰহণ কৰে।

মাৰ্কেট বায়’কম, ছান ডিয়েগো ইকনমিক ডেভেলপমেণ্ট কৰ্প’ৰেশ্যন আৰু কিয়’ট’ চিম্পোজিয়াম অৰ্গেনাইজেচন আৰু কেলিফৰ্ণিয়া বিশ্ববিদ্যালয়, ছান ডিয়েগোৰ মূৰছ কেন্সাৰ চেণ্টাৰ আৰু বায়’লজিকেল ছায়েন্সৰ ডিন লিডাৰশ্বিপ কাউন্সিলৰ দৰে অলাভজনক সংস্থাৰ সদস্যও।

তেখেতে কেলিফৰ্ণিয়াত এণ্ডোৰাৰ সন্মানীয় কনছুল হিচাপেও কাম কৰি আহিছে।

তেওঁৰ শেহতীয়া প্ৰকল্পসমূহ কৃত্ৰিম বুদ্ধিমত্তা, নতুন কৰ্কট ৰোগৰ চিকিৎসা, আৰু ক’ভিড-১৯ আৰু ইনফ্লুৱেঞ্জাৰ বিৰুদ্ধে সুৰক্ষিত আৰ এন এ ভেকচিন প্ৰস্তুতৰ সৈতে জড়িত।

তথ্যসূত্ৰ

শ্ৰেণী:মহিলা বিজ্ঞানী
মাটিৰ স্বৰ্গ

মাটিৰ স্বৰ্গ ১৯৬৩ চনৰ ১ মাৰ্চত মুক্তি পোৱা এখন অসমীয়া কথাছবি। পৰিচালক অনিল চৌধুৰী। চৌধুৰী চিত্ৰায়নৰ বেনাৰত গিৰিশ চৌধুৰীয়ে ছবিখনৰ প্ৰযোজনা কৰাৰ উপৰিও কাহিনী আৰু সংলাপো লিখিছিল। সঙ্গীত জিতেন দেৱ আৰু বীৰেন্দ্ৰ কুমাৰৰ। ছবিখনত এখন অভাৱ-অনাতনে জুৰুলা কৰা গৃহস্থী আৰু আন এখন বিলাস-বৈভৱেৰে উপচি থকা গৃহস্থীৰ চিত্ৰায়ন কৰা হৈছে। কিন্তু, উক্ত দুয়োখন গৃহস্থীয়ে যেতিয়া দুখ-কষ্ট সহিবলগীয়া হয় তেতিয়া কোনে কিদৰে ইয়াৰ প্ৰতিকাৰ উলিয়ায়, ইয়াত তাকেই দেখুওৱা হৈছে।

শিল্পী আৰু কলা-কুশলী

(তথ্যছকত নথকা)
শব্দগ্ৰহণ- জে ডি ইৰাণী, শিশিৰ চেতাৰ্জী
কলা নিৰ্দেশন- নৰেশ ঘোষ
অভিনয়- প্ৰসন্ন গোস্বামী, গিৰিশ চৌধুৰী, মাখন দেৱান, মোৱাজ্জিন আলী, সৰ্বেশ্বৰ দত্ত, বিমল নাথ, ইভা আচাও, বৰুণা চৌধুৰী, অৰ্চনা দাস, পদ্মা চৌধুৰী আদি।

তথ্য উংস

শ্ৰেণী:১৯৬০ দশকৰ অসমীয়া চলচ্চিত্ৰ
শ্ৰেণী:পোখালি (অসমীয়া চলচ্চিত্ৰ)
শ্ৰেণী:১৯৬৩ বৰ্ষৰ চলচ্চিত্ৰ
পি এচ নটৰাজ পিল্লাই

পি এছ নটৰাজ পিল্লাই ( ; মাৰ্চ, ১৮৯১ – ১৯৬৬)

জন্ম আৰু কৰ্মজীৱন

১৮৯১ চনৰ মাৰ্চ মাহত কেৰালাৰ এলাপ্পুঝা জিলাত পি এচ নটৰাজৰ জন্ম হৈছিল। তেওঁ ১৯৬২ চনত স্বাধীনভাৱে সংসদৰ সদস্য হিচাপে নিৰ্বাচিত হৈছিল; পিছত তেওঁ কংগ্ৰেছ, ভাৰতীয় সমাজবাদী দল আৰু প্ৰজা চ’ছিয়েলিষ্ট পাৰ্টিৰ সৈতে ৰাজনৈতিক সম্পৰ্ক স্থাপন কৰে।

তথ্যসূত্ৰ

শ্ৰেণী:ৰাজনীতিবিদ
শ্ৰেণী:মৃত ব্যক্তি
শ্ৰেণী:ভাৰতীয় ৰাজনীতিবিদ
শ্ৰেণী:কেৰালাৰ ব্যক্তি
ৰেণ্ডা

ৰেণ্ডা (Renda) হৈছে লাটভিয়াৰ ক'ৰলেণ্ড অঞ্চলৰ কুল্ডিগা পৌৰসভাৰ উত্তৰ-পূব অংশত অৱস্থিত এখন ঐতিহাসিক গাঁও। এই গাঁওখন ৰেণ্ডা পেৰিছৰ প্ৰশাসনিক কেন্দ্ৰ। ২০২১ চনৰ জনগণনা অনুসৰি, ৰেণ্ডাৰ জনসংখ্যা ৩০৬ জন। ই লাটভিয়াৰ এজন প্ৰখ্যাত সৈনিক Pēteris Dzelzītis-ৰ জন্মস্থান হোৱাৰ বাবে বিখ্যাত। গাঁৱখনত ১৭৮৬ চনত স্থাপিত ৰেণ্ডা গীৰ্জা আছে।

ইতিহাস

ৰেণ্ডা এখন অতি পুৰণি চহৰ, যাৰ বিষয়ে ইতিহাসত প্ৰথম উল্লেখ পোৱা যায় ১২৩০ চনত। ত্ৰয়োদশ শতিকাৰ সময়ছোৱাত ৰেণ্ডা আছিল প্ৰাচীন ক'ৰলেণ্ডিয়ান ভূমি ভানেমাৰ অন্যতম কেন্দ্ৰ।

১২৩৫ চনত ক'ৰলেণ্ড জাৰ্মান অৰ্ডাৰৰ অধীনলৈ অহাৰ পিছত, ৰেণ্ডাৰ স্থানীয় বাসিন্দাসকলক বলপূৰ্বকভাৱে সামৰিক বাহিনীত নিযুক্ত কৰা হৈছিল। ডাচি অৱ ক'ৰলেণ্ডৰ যুগত (১৫৬২-১৭৯৫), বিশেষকৈ ড্যুক জেকবৰ (১৬৪২-১৬৮২) শাসনকালত, এই অঞ্চলটোৱে বহু উন্নতি সাধন কৰিছিল। সেই সময়ত ৰেণ্ডা এটা উৎপাদন কেন্দ্ৰত পৰিণত হৈছিল—কাঠ, চূণ, পানী মিল, শণ বোৱাৰ, কাঁচ, নিমখ আৰু চাবোন উৎপাদনৰ লগতে মদ, সুগন্ধি আৰু বেৰেলৰ ব্যৱসায়ো চলিছিল।

জেলগাভা দুৰ্গৰ আদালত ৰেণ্ডাৰ টেঙা ৱাইন পচন্দ কৰিছিল। কিন্তু মহান উত্তৰ যুদ্ধৰ সময়ত (১৭০০–১৭২১) এই সকলোবোৰ সম্পদ ধ্বংস কৰা হয়।

১৯ শতিকা

১৯ শতিকাৰ সময়ছোৱাত জ্বলি যোৱা ৰেণ্ডা দুৰ্গৰ ঠাইত এটা ৰাসায়নিক কাৰখানা নিৰ্মাণ কৰা হয়। তাৰ ওচৰতে কুৰ্জেমেৰ অন্যতম বৃহৎ চামৰাৰ টেনিং প্লাণ্ট আৰু টাৰপেণ্টাইন উৎপাদনৰ সুবিধা গঢ় লৈ উঠে। এই সময়তে সাংস্কৃতিক বিকাশো আৰম্ভ হয়।

বিংশ শতিকা

প্ৰথম বিশ্বযুদ্ধ, দ্বিতীয় বিশ্বযুদ্ধ আৰু তাৰ পিছৰ ছোভিয়েট দমনৰ সময়ছোৱাত ৰেণ্ডাই ব্যাপক ক্ষতি ভোগ কৰে। তথাকথিত ক’ৰেলিয়ান পাৰ্টিছান বাহিনীয়ে দখলৰ পিছত অৰণ্যলৈ গৈ ছোভিয়েট শাসনৰ বিৰুদ্ধে সংগ্ৰাম অব্যাহত ৰাখিছিল।

বৰ্তমান

বৰ্তমান ৰেণ্ডা এখন সৰু আৰু নিস্তব্ধ গাঁও, য’ত আছে লিলৰেণ্ডা এষ্টেট, স্থানীয় গীৰ্জা, আবাভা নদীৰ “চয়তানৰ নাও” (Devil’s Boat) নামৰ প্ৰাকৃতিক গঠন আৰু আবাভা জলপ্ৰপাত।

তথ্যসূত্ৰ

শ্ৰেণী:ভৌগোলিক অঞ্চল
মাগুৰ মাছ

মাগুৰ মাছ (, বৈজ্ঞানিক নাম: Clarias batrachus) দক্ষিণ-পূব এছিয়াৰ এবিধ থলুৱা সতেজ পানীৰ মাছ। শুকান ভূমিৰ ওপৰেৰে গমন আৰু লৰচৰ কৰাৰ ক্ষমতাৰ জৰিয়তে খাদ্য বা উপযুক্ত পৰিৱেশ বিচাৰি উলিওৱাৰ বাবে ইংৰাজীত ইয়াক Walking catfish বুলি কোৱা হয়। ই প্ৰায়বোৰ দ্বিপদ বা চতুষ্পদী প্ৰাণীৰ দৰে প্ৰকৃততে খোজ কাঢ়িব নোৱাৰে যদিও ইয়াৰ ফান ব্যৱহাৰ কৰি ভূমি অতিক্ৰম কৰিবলৈ সাপৰ দৰে গতিৰে চলাচল কৰে। এই মাছে সাধাৰণতে পুখুৰী, জলাশয়, বা ধীৰ গতিৰ নদীত আৰু প্ৰায়ে স্থবিৰ পানীত বাস কৰে। ইয়াৰ লগতে ই বানপানীত ডুব যোৱা ধাননি পথাৰ বা শুকাই যাব পৰা অস্থায়ী পুখুৰীতো বাস কৰে। এনে অৱস্থাত মাছবোৰে অন্য জলজ পৰিৱেশলৈ যাব পাৰে। এই প্ৰজাতিটোক বৰ্গবিন্যাসৰ ক্ষেত্ৰত যথেষ্ট বিভ্ৰান্তিৰ সৃষ্টি হৈছে আৰু ইয়াক অন্যান্য ঘনিষ্ঠ আত্মীয়ৰ সৈতে সঘনাই একে বুলি ভুল কৰা হৈছে।

তথ্য সংগ্ৰহ

শ্ৰেণী:মাছ
উত্তৰ পূব পৰিষদ

উত্তৰ-পূব পৰিষদ অইন, ১৯৭১ অধীনত উত্তৰ-পূব পৰিষদ (NEC)-ৰ গঠন হৈছিল আৰু ১৯৭২ চনৰ ১ আগষ্ট তাৰিখত ভাৰতৰ ৰাষ্ট্ৰপতিৰ এটি আদেশৰ বলত উত্তৰ-পূৰ্বাঞ্চলৰ বিভিন্ন ৰাজ্যৰ উমৈহতীয়া স্বাৰ্থ ৰক্ষণা-বেক্ষণৰ বাবে এখন আঞ্চলিক সংগঠন হিচাপে ইয়াক আনুষ্ঠানিক ভাবে স্থাপন কৰা হৈছিল। অসম, মেঘালয়, অৰুণাচল প্ৰদেশ, ত্ৰিপুৰা, নাগালেণ্ড, মণিপুৰ আৰু মিজোৰাম – ভাৰতৰ উত্তৰ-পূৰ্বাঞ্চলৰ এই সাতখন ৰাজ্যক সদস্য হিচাপে লৈ উত্তৰ-পূব পৰিষদ গঠিত হৈছিল। এই সাতখন ৰাজ্যই দেশৰ মুঠ ভৌগোলিক খণ্ডৰ ৭.৭% আৰু দেশৰ মুঠ জনসংখ্যাৰ ৩.৮৮% সামৰি লৈছে। ২০০২ চনত ছিক্কিম উত্তৰ-পূব পৰিষদৰ অষ্টম সদস্য হিচাপে যুক্ত হৈছিল। এই সদস্য ৰাজ্য বিলাকৰ ৰাজ্যপাল আৰু মুখ্যমন্ত্ৰী সকলক উত্তৰ-পূব পৰিষদৰ সদস্য হিচাপে লোৱা হৈছিল। পূৰ্বে যদিও অসম আৰু নাগালেণ্ডৰ ৰাজ্যপালেই উত্তৰ-পূব পৰিষদৰ অধ্যক্ষ আছিল, বৰ্তমান অধ্যক্ষৰ পদটো উত্তৰ-পূৰ্বাঞ্চলৰ ৰাজ্যসমূহৰ মাজত ক্ৰমানুসাৰে আৱৰ্তিত হয়। NEC-ৰ মুখ্য কাৰ্যালয় শ্বিলঙত অৱস্থিত।

উদ্দেশ্য

উত্তৰ-পূব পৰিষদৰ প্ৰধান উদ্দেশ্য সমূহ তলত উল্লেখ কৰা হ’ল:
সুসংহত আঞ্চলিক পৰিকল্পনাৰ জৰিয়তে উত্তৰ-পূৰ্বাঞ্চলৰ আৰ্থ-সমাজিক উন্নয়নৰ বাবে সংহত আঁচনি গ্ৰহণ কৰা।
সুষম আঞ্চলিক উন্নয়নৰ জৰিয়তে আঞ্চলিক অসমতা দূৰ কৰা।
উপযোগী আঁচনি আৰু প্ৰকল্পৰ অগ্ৰাধিকাৰ নিৰ্ণয় কৰা আৰু তাক কাৰ্যকৰী কৰাৰ অৰ্থে বিহিত ব্যৱস্থা হাতত লোৱা।
উত্তৰ-পূৰ্বাঞ্চলৰ ৰাজ্যবিলাকৰ মজত সমন্বয়, সহযোগিতা আৰু ঐক্য বৃদ্ধি কৰা।
অঞ্চলটোৰ ৰাজ্য কেইখনৰ আন্তঃগাঁথনি মূলক উন্নয়নৰ বাবে প্ৰচেষ্টা চলোৱা।
হাতত লোৱা আঁচনিৰ কাৰ্যকৰী পদ্ধতি সম্পৰ্কে আলোচনা কৰা আৰু তাক কাৰ্যকৰী কৰাৰ বাবে প্ৰচেষ্টা চলোৱা।
উত্তৰ-পূৰ্বাঞ্চলৰ ৰাজ্যবিলাকত গ্ৰহণ কৰিবলগীয়া প্ৰকল্প আৰু আঁচনিৰ উপকাৰিতা আৰু যথাৰ্থতা নিৰ্ণয়ৰ বাবে জৰীপ কাৰ্য চলোৱা।

কাৰ্যৱলী:

উত্তৰ-পূব পৰিষদৰ প্ৰধান কাৰ্যৱলী তলত উল্লেখ কৰা হ’ল:
উত্তৰ-পূৰ্বাঞ্চলৰ ৰাজ্য কেইখনৰ দ্ৰুত আৰু সম-উন্নয়নৰ ব্যৱস্থা কৰা।
সাধাৰণ সমস্যা সমাধানৰ বাবে অৰ্থনৈতিক আঁচনিত গুৰুত্ব দিয়া।
উদ্যোগিক উন্নয়ন আৰু বিকাশৰ বাবে বুনিয়াদী সা-সুবিধা শক্তিশালী কৰা।
কৃষি পদ্ধতিৰ পৰিৱৰ্তন অনা আৰু হস্তশিল্পৰ আধুনিকীকৰণ।
অঞ্চলটোৰ অৰ্থনৈতিক সম্পদৰ প্ৰণালীৱদ্ধ জৰীপ কাৰ্য সম্পাদন কৰা

ভূমিকা

উত্তৰ-পূব পৰিষদে ভাৰতৰ উত্তৰ-পূৰ্বাঞ্চলৰ অৰ্থনৈতিক উন্নয়নৰ ক্ষেত্ৰত গুৰুত্বপূৰ্ণ ভূমিকা পালন কৰে। বৰ্তমান সময় কালত উত্তৰ-পূব পৰিষদক গোটেই উত্তৰ-পূব অঞ্চলৰ সুষম অৰ্থ-সামাজিক উন্নয়নৰ বাবে এখন গুৰুত্বপূৰ্ণ প্ৰতিনিধি মূলক সংস্থা বুলি গণ্য কৰা হয়।

তথ্য সংগ্ৰহ

বাহ্যিক সংযোগ

শ্ৰেণী:ভাৰতৰ চৰকাৰী সংস্থা
শ্ৰেণী:উত্তৰ পূব ভাৰত
ক্লাইমেন (শ্ৰুতিকথা)

ক্লাইমেন (প্ৰাচীন গ্ৰীক: Κλυμένη, ইংৰাজী: Clymene বা Klymene) গ্ৰীক শ্ৰুতিকথা অনুসৰি এগৰাকী সাগৰীয় নেৰেইড৷ তেওঁ সাগৰীয় দেৱতা নেৰিয়াছ আৰু সাগৰীয় দেৱী অ'চেনিড ড'ৰিছৰ নেৰেইডছ নামৰ ৫০ গৰাকী কন্যাৰ ভিতৰত অন্যতম এগৰাকী কন্যা আছিল।

কিংবদন্তি

ক্লাইমেন গ্ৰীক শ্ৰুতিকথাৰ সাগৰীয় দেৱতা নেৰিয়াছ আৰু সাগৰীয় দেৱী অ'চেনিড ড'ৰিছৰ নেৰেইডছ নামৰ ৫০ গৰাকী কন্যাৰ ভিতৰত অন্যতম এগৰাকী কন্যা আছিল। হোমাৰৰ ইলিয়াডত বৰ্ণনা কৰা অনুসৰি একিলিছে মৃত পেট্ৰ'ক্লাছৰ বাবে কৰা দুখৰ সমভাগি হোৱা মাতৃ থেটিছক সংগ দিবলৈ সাগৰৰ গভীৰতাৰ পৰা ওলাই আহি ট্ৰয়ৰ উপকূলত সমবেত হোৱা ৩৩ গৰাকী নেৰেইডছৰ ভিতৰত ক্লাইমেনও আছিল।

তথ্য সংগ্ৰহ

শ্ৰেণী:গ্ৰীক কিংবদন্তি
অনুৰাগ ঠাকুৰ

অনুৰাগ সিং ঠাকুৰ (জন্ম ২৪ অক্টোবৰ ১৯৭৪) ভাৰতীয় জনতা পাৰ্টি ৰ এজন ভাৰতীয় ৰাজনীতিবিদ আৰু হামিৰপুৰ, হিমাচল প্ৰদেশৰ পৰা লোকসভাৰ সদস্য । তেওঁ দ্বিতীয় মোডী মন্ত্ৰালয়ৰ ক্ৰীড়া, যুৱ পৰিক্ৰমা আৰু তথ্য আৰু সম্প্ৰচাৰ মন্ত্ৰীৰ প্ৰাক্তন মন্ত্ৰী আছিল। ভাৰতীয় জনতা যুৱ মৰ্চাৰ ৰাষ্ট্ৰীয় সভাপতি হিচাপে দায়িত্ব পালন কৰিছিল। তেওঁৰ পিতৃ, প্ৰেম কুমাৰ ধুমল এজন প্ৰাক্তন হিমাচল প্ৰদেশৰ মুখ্যমন্ত্ৰী আছিল।
শ্ৰেণী:জীৱিত ব্যক্তি
ক’হিমা জিলা

ক’হিমা জিলা (pron:/ˈkəʊhɪˌmɑː or kəʊˈhiːmə/) ভাৰতৰ নাগালেণ্ড ৰাজ্যৰ এখন জিলা৷ এই জিলাখনৰ মূল অধিবাসীসকল আংগামী নগা জনজাতিৰ৷ ২০১১ চনৰ লোকপিয়ল অনুসৰি নাগালেণ্ডৰ মুঠ এঘাৰখন জিলাৰ ভিতৰত ডিমাপুৰৰ পিছতে ক’হিমা দ্বিতীয় জনবসতিপূৰ্ণ জিলা৷

ইতিহাস

ভাৰতে স্বাধীনতা লাভ কৰাৰ পূৰ্বে ক’হিমা ’নাগা হিলছ ডিষ্ট্ৰিক্ট’ৰ অন্তৰ্ভুক্ত আছিল আৰু এই জিলাৰ সদৰ ঠাই আছিল ক’হিমা৷

১৯৬১ চনৰ এক ডিচেম্বৰত নাগালেণ্ডৰ অন্যতম জিলা হিচাপে ক’হিমা জিলাৰ প্ৰতিষ্ঠা হয়৷ ১৯৭৩ চনত এই জিলাৰ পৰাই ফেক আৰু ৱখা জিলা আৰু ১৯৯৭ চনত ডিমাপুৰ জিলা সৃষ্টি কৰা হয়৷ অৱশেষত ২০০৩ চনৰ পেৰেণ জিলাৰ সৃষ্টিয়ে ক’হিমা জিলাৰ বৰ্তমানৰ ৰূপ দিয়ে৷

প্ৰশাসন

ক’হিমা জিলাৰ মূল প্ৰশাসনিক বিষয়া হ’ল উপায়ুক্ত (deputy commissioner)৷ প্ৰতিটো প্ৰশাসনিক চাৰ্কোলৰ তত্বাবধানৰ বাবে তেওঁৰ অধীনত বিভিন্ন সংযোজিত ডেপুটি কমিশ্যনাৰ (additional deputy commissioners) আৰু মহকুমা বিষয়া (sub-division officers; SDOs) থাকে৷ ইয়াৰ উপৰিও ক’হিমাৰ এটা জিলা নাগৰিক উন্নয়ন পৰিষদ (District Urban Development Agency) আছে৷

ক’হিমা জিলাখন আঠটা প্ৰশাসনিক চাৰ্কোল (administrative circles) ত বিভক্ত কৰা হৈছে- Tseminyu, Tsogin, Chiephobozou, Botsa, কেজ’চা (Kezocha), জখমা (Jakhama), Kohima Sadar আৰু Sechu-Zubza৷ এই চাৰ্কোলসমূহ চাৰিটা গ্ৰাম্য উন্নয়ন বিভাগ (Rural Development Blocks) ত বিভক্ত- ক’হিমা(Kohima Sadar আৰু Sechu-Zubza), Chiephobozou (Chiephobozou, Botsa আৰু কেজ’চাৰ কিছু অংশ), জখমা (জখমা আৰু কেজ’চাৰ বাকী অংশ) আৰু Tseminyu (Tseminyu আৰু Tsogin).|date=November 2011

তথ্যসূত্ৰ

বাহ্যিক সংযোগ

শ্ৰেণী:নাগালেণ্ডৰ জিলা
লক্ষ্মী (২০১৪ চলচ্চিত্ৰ)

লক্ষ্মী ) ২০১৪ চনৰ নাগেশ কুকুনুৰৰ দ্বাৰা ৰচিত আৰু পৰিচালিত ভাৰতীয় হিন্দী ভাষাৰ এখন জীৱনীমূলক সামাজিক সমস্যাৰ ছবি । ইয়াত শ্বেফালী শ্বাহ, ৰাম কাপুৰ, সতীশ কৌশিক, আৰু কুকুনুৰৰ সৈতে শিৰোনাম চৰিত্ৰত অভিনয় কৰিছে মোনালি ঠাকুৰে। ভাৰতৰ গ্ৰাম্য অঞ্চলত পৰ্দাৰ আঁৰত অব্যাহত থকা মানৱ সৰবৰাহৰআৰু শিশু বেশ্যাবৃত্তিৰ কঠোৰ বাস্তৱতা ছবিখনত বিবৃত হৈছে।

ছবিখনে ২০১৪ চনৰ ১৩ জানুৱাৰীত পাম স্প্ৰিংছ আন্তঃৰাষ্ট্ৰীয় চলচ্চিত্ৰ মহোৎসৱত শ্ৰেষ্ঠ কাহিনীৰ বাবে শ্ৰেষ্ঠ চলচ্চিত্ৰ - মাৰ্চিডিজ বেঞ্জ দৰ্শক বঁটা লাভ কৰে। পূৰ্বে ২০১৪ চনৰ ১৭ জানুৱাৰীত মুক্তি পোৱাৰ আশা কৰা হৈছিল যদিও চেঞ্চৰশ্বিপৰ সমস্যাৰ বাবে পলমকৈ ২০১৪ চনৰ ২১ মাৰ্চত মুক্তি ছবিখন মুক্তি পায়। টৰন্টো ৰিল ৱৰ্ল্ড, ৱাশ্বিংটন ডি চি, নিউয়ৰ্ক ইণ্ডিয়ান আৰু মেলবৰ্ণ ইণ্ডিয়ান চলচ্চিত্ৰ মহোৎসৱত এই ছবিখন আনুষ্ঠানিক নিৰ্বাচন হিচাপে প্ৰদৰ্শিত হয়। ২০১৪ চনৰ জুন মাহত ১৬তম লণ্ডন এছিয়ান চলচ্চিত্ৰ মহোৎসৱ লক্ষ্মী ছবিখনেৰে মুকলি কৰা হয়।

মুক্তি

২০১৩ চনৰ নৱেম্বৰ মাহত কেন্দ্ৰীয় চলচ্চিত্ৰ প্ৰমাণীকৰণ ব’ৰ্ডে (CBFC) প্ৰথমবাৰৰ বাবে ছবিখন চায় আৰু কিছুমান দৃশ্য "আপত্তিজনক" বুলি বিবেচনা কৰে। পৰৱৰ্তী সময়ত ইয়াক সংশোধন সমিতিৰ দ্বাৰা চোৱাৰ কথা আছিল। কিন্তু জানুৱাৰী মাহৰ আৰম্ভণিলৈকে ছবিখন কমিটীয়ে চোৱা নাছিল আৰু সেয়েহে ১৭ জানুৱাৰীৰ ভাৰতীয় প্ৰিমিয়াৰৰ তাৰিখ বাদ দিবলগা হৈছিল।

ভাৰতত মুক্তি পোৱাৰ পূৰ্বে এই ছবিখনৰ প্ৰিমিয়াৰ ১৩ জানুৱাৰীত ২০১৪ চনৰ পাম স্প্ৰিংছ আন্তঃৰাষ্ট্ৰীয় চলচ্চিত্ৰ মহোৎসৱত হয়, য'ত ই সমালোচকৰ প্ৰশংসা লাভ কৰে আৰু দৰ্শকৰ ভোটৰ ওপৰত ভিত্তি কৰি শ্ৰেষ্ঠ কাহিনীৰ বাবে দৰ্শকৰ বঁটা লাভ কৰে।

তথ্য সংগ্ৰহ

বাহ্যিক সংযোগ

শ্ৰেণী:ভাৰতৰ নাৰী সম্পৰ্কীয় চলচ্চিত্ৰ
শ্ৰেণী:হিন্দী চলচ্চিত্ৰ
শ্ৰেণী:২০১৪ বৰ্ষৰ চলচ্চিত্ৰ
শ্ৰেণী:জীৱনীমূলক চলচ্চিত্ৰ
শ্ৰেণী:ভাৰতৰ পতিতাবৃত্তি সম্পৰ্কীয় চলচ্চিত্ৰ
নাজিক আল আবিদ

নাজিক আল আবিদ (১৮৮৭–১৯৫৯) "আৰবৰ জোয়ান অৱ আৰ্ক" নামেৰে পৰিচিত আছিল৷ তেওঁ এগৰাকী ছিৰিয়ান মহিলা অধিকাৰ কৰ্মী, জাতীয়তাবাদী আৰু ছিৰিয়াত অট্টোমান আৰু ফৰাচী ঔপনিৱেশিকতাবাদৰ সমালোচক। মায়ালুন যুদ্ধৰ সময়ত আন্তঃৰাষ্ট্ৰীয় ৰেড ক্ৰছ আৰু ৰেড ক্ৰীচেণ্ট আন্দোলনৰ পূৰ্বসূৰী ৰেড ষ্টাৰ ছ’চাইটি গঠনৰ ভূমিকাত ছিৰিয়াৰ সেনাবাহিনীত পদবী অৰ্জন কৰা তেওঁ প্ৰথমগৰাকী মহিলা। ছিৰিয়াত জাতীয় স্বাধীনতা, মহিলাৰ কাম আৰু ভোটাধিকাৰৰ দিশত তেওঁ বিপ্লৱী আছিল।

সক্ৰিয়তা

অট্টমান সাম্ৰাজ্যৰ বিপক্ষে

আবিদ মহিলাৰ ভোটাধিকাৰ আৰু ছিৰিয়াত অট্টোমান দখলৰ প্ৰতিৰোধৰ বাবে এগৰাকী কৰ্মী আছিল৷ ১৯১৯ চনৰ ছিৰিয়াৰ মহিলা আন্দোলনৰ সময়ত প্ৰায়ে ডামাস্কাছৰ বাতৰি কাকতত তেওঁ পুৰুষ ছদ্মনামেৰে লিখা-মেলা কৰিছিল। ১৯১৪ চনত তেওঁ মহিলাৰ অধিকাৰৰ পোষকতা কৰিবলৈ এটা গোট গঠন কৰে আৰু অট্টোমান নেতৃত্বই কায়ৰোলৈ তেওঁক নিৰ্বাসিত কৰে৷ ১৯১৮ চনত অট্টোমান সাম্ৰাজ্যৰ পতনলৈকে তেওঁ তাতেই থাকে। ১৯১৯ চনত আবিদে নুৰ আল-ফাইহা' (দামাস্কাছৰ পোহৰ) সমাজ আৰু আলোচনী প্ৰতিষ্ঠা কৰে আৰু পিছলৈ ১৯২২ চনত একে নামৰ এখন বিদ্যালয় প্ৰতিষ্ঠা কৰে যি যুদ্ধত মৃত্যু হোৱা অনাথ কণমানি ছোৱালীৰ বাবে ইংৰাজী আৰু চিলাইৰ পাঠ্যক্ৰম আগবঢ়ায়।

তথ্যসূত্ৰ

শ্ৰেণী:ছিৰিয়াৰ নাৰী অধিকাৰ কৰ্মী
হেণ্ডবল

হেণ্ডবল এক প্ৰকাৰৰ দলীয় খেল। এই খেলটো প্ৰায় ফুটবলৰ নিচিনাই, কিন্তু পাৰ্থক্য হ'ল হেণ্ডবলত হাতেদি বল আদানপ্ৰদান কৰা হয়। এই খেলত মুঠ ১২জন খেলুৱৈ থাকে আৰু ৭জন খেলুৱৈ খেলপথাৰত খেলে। যিবোৰ দেশত এই খেলৰ প্ৰচলন আছে সিহঁতৰ মাজত, পোলেণ্ড, চাইপ্ৰাছ, ৰোমানিয়া, ৰাছিয়া, ইউক্ৰেন, মলদোভা, বেলাৰুছ, গ্ৰীচ, যুক্তৰাষ্ট্ৰ, তুৰস্ক, জৰ্জিয়া, আৰ্মেনিয়া আৰু আজাৰবাইজান উল্লেখযোগ্য।

সময়সীমা

খেলৰ সময়সীমা মাজত ১০ মিনিট বিৰতিসহ মুঠ ৭০ মিনিট।

খেল পথাৰৰ জোখ

হেণ্ডবল খেলৰ পূৰ্ণ পথাৰৰ দৈৰ্ঘ্য বা পাৰ্শ্বৰেখা ৪০ মিটাৰ আৰু প্ৰস্থ বা প্ৰান্তৰেখা ২০ মিটাৰ। পথাৰৰ উভয় প্ৰান্তত গোল লাইনৰ ঠিক মাজত গোল পোষ্টটোৰ অৱস্থান। প্ৰতিটো গোলপোষ্ট লম্বাত ৩ মিটাৰ আৰু উচ্চতাত ২ মিটাৰ হয়। পোষ্টৰ ৬মিটাৰ এলাকাৰ পৰা গোল লাইন যাৰ বাহিৰৰ পৰাই জালত বল পেলাব লগা হয় আৰু গোললাইনৰ ভিতৰৰ পৰা গোলৰক্ষকে গোল বচোৱাৰ চেষ্টা কৰে। গোল দিয়াৰ সময়ত খেলুৱৈ সকলে জাঁপ মাৰি বল দলিয়াই দিয়া দেখা যায়।

বলৰ জোখ

নিয়ম অনুযায়ী হেণ্ডবলৰ চাইজ পুৰুষ-মহিলা ভেদে ভিন্ন হৈ থাকে। পুৰুষৰ বাবে বলৰ পৰিধি ৫৮-৬০ চেণ্টি মিটাৰ আৰু মহিলা সকলৰ বাবে ৫৪-৫৬ চেণ্টি মিটাৰ।

তথ্যসূত্ৰ

শ্ৰেণী:পেছাদাৰী ক্ৰীড়া